Predkladacia správa

MF SR predkladá na rokovanie vlády SR Program stability SR na roky 2008 až 2012 v súlade s usmerneniami Európskej komisie, jednotnými pre všetky členské krajiny Hospodárskej a menovej únie. 

Jedným zo záväzkov krajín EÚ z členstva v Hospodárskej a menovej únii je každoročné pripravovanie programov stability pre členské štáty eurozóny a konvergenčného programu pre ostatné štáty EÚ. Slovensko od roku 2004 pripravilo celkom päť konvergenčných programov. Po formálnom odsúhlasení za člena eurozóny vznikla Slovensku povinnosť predkladať program stability namiesto doterajších konvergenčných programov. Cieľom programov je prezentovať v strednodobom horizonte vývoj fiškálnej pozície, predpokladaný vývoj ekonomiky a popis opatrení rozpočtovej a hospodárskej politiky na dosiahnutie stanovených cieľov programu, ako i analýzy vplyvu zmien v ekonomických predpokladoch na rozpočtovú pozíciu a dlh verejnej správy. 

Program stability Slovenska prezentuje menej ambiciózne fiškálne ciele oproti poslednému konvergenčnému programu z dôvodu ekonomickej krízy a výrazne zhoršenému ekonomického výhľadu.  Úprava fiškálnych cieľov tiež zohľadnila odporúčania Európskej komisie, ktoré boli prezentované v dokumente „Plán hospodárskej obnovy pre Európu“ zo dňa 26. novembra 2008 a schválené Radou EÚ v dňoch 11. a 12. decembra 2008. Krajiny, ktorým to umožňuje fiškálna situácia, majú nechať pôsobiť v roku 2009 automatické stabilizátory a stimulovať ekonomiku dodatočnými fiškálnymi opatreniami, ktoré majú byť včasné, cielené a dočasné. Slovensko však aj naďalej považuje pravidlá Paktu stability a rastu za základ rozvážnej hospodárskej politiky, a preto upravené ciele rešpektujú hlavný cieľ zabezpečenia makroekonomickej stability a dosiahnutia dlhodobej udržateľnosti verejných financií. 

Hlavné fiškálne ciele sa oproti poslednému konvergenčnému programu nemenia, sú len modifikované vo svetle ekonomickej krízy. Cieľom je začať opätovne konsolidovať verejné financie od roku 2010, a to i v prípade ďalšieho zhoršenia ekonomického výhľadu a v konsolidácii v nasledujúcich rokoch pokračovať, až kým sa nedosiahne vyrovnaný rozpočet. 

V strednodobom horizonte má vláda SR dva základné fiškálne ciele. Prvým cieľom je pri základnom ekonomickom scenári prezentovanom v tomto programe nevstúpiť do procedúry nadmerného deficitu, a teda udržať deficit verejnej správy na hranici 3 % HDP. V prípade ďalšieho zhoršenia makroekonomického prostredia je cieľom bezpodmienečne upraviť rozpočtové politiky spôsobom, aby deficit verejnej správy už v roku 2011 neprekročil hranicu 3 % HDP. Naopak, v prípade lepšieho ako predpokladaného makroekonomického vývoja vláda SR tento vývoj v plnej miere premietne do rýchlejšieho znižovania deficitu rozpočtu verejnej správy.

Po inštitucionálnej stránke je Program stability SR záväzným dokumentom, ktorý schvaľuje vláda a ktorý je predkladaný na rokovanie Národnej rady SR. Zároveň sa predkladá Európskej komisii. Pôvodný termín na predloženie programu stablity Európskej komisii bol 1. decembra 2008. Vláda SR sa však v snahe o reakciu na zhoršujúci sa ekonomický vývoj a externé predpoklady priklonila k možnosti posunutia termínu predloženia tohto dokumentu. Dôvodom bola najmä potreba zaktualizovania makroekonomických prognóz a následne aj fiškálneho rámca. 

Dokument bude prerokovaný vládou SR a parlamentnými výbormi Národnej rady SR. Program stability má charakter analýzy, strednodobej projekcie a stratégie, a preto neobsahuje doložku pre posudzovanie vplyvov.